phls etc doen te weten alle jegenwoirdige ende toecommende
dat wy ontfangen hebben dye oitmoedige supplicatie van peeter vanden
damme, arm schamel arbeyder, woonende onder houthem bynnen de
limiten onser stadt van vilvoorde, belast met huysvrouwe ende drye kinderen
inhoudende hoe dat hy altoos gestaen heeft tot goeder namen ende fame ende
noyt en heeft gecommitteert eenige acte meriterende correctie dan
soude zyn gebeurt tsondaechs den achtsten dach van octobri xvc tzeventich 1570
dat hy suppliant ter kercken is gegaen tot vilvoirden voirseyd ende naedyen
hy suppliant zyn devoere hadde gedaen / zoo heeft hy zynen broeder
willem vanden damme met zynder huysvrouwe ten maeltyt genoyt
dye tot zynen huyse oick zyn gecommen, om vuyt broederlycker
lieffden tzamen vrolyck te zyn gelyck tzelve gebeurde ende alzoo
ter selver stondt over tafel sittende heeft hy suppliant tot zynen zoen
gevraecht ten tyt hy misse was gaen hoire oft henrick love aldaer
nyet en hadde geweest vuytdyen hy tsamen te doen hadde, zoo heeft hy
geantwoordt neen gy vadere, ende deselve propoesten hoirende cornelis van
boschbeke dye hem gevoirdert hadde secretelyck van achter in huys
te commen, sonder dat yemant daer in huys present zynde daeraff
wisten te spreken, heeft geseyt ende gevraecht in substancie, ick ben
hier wilt ghy my hebben, vraegende voirseyde vuyt een gesochte oirsaecke, om
hem suppliant tot gramschap te verwecken oft dye hoenderen noch opden solder
scheten, vuyt dyen hy suppliant zyn hoenderen bynnen huyse hadde gehouden ende
dat hy egeen hoender cot te voeren en hadde gehadt, omdat het zelve
huys den voirseyden cornelisen was toebehoirende, hoewel hy suppliant tzelve
in hueringe was besittende, zoo heeft hy suppliant ende zyn huysvrouwe
geantwoordt neen gy cornelys, ende tselve wat geleden zynde heeft hy
suppliant hem cornelis gevraecht ende aen hem begeert / dat hy eens drincken
soude, waerop hy cornelys antwoorde, hadde ick willen drincken ick
en waere hier nyet gecommen / ick comme van daer te drincken genouch
was, seggende voirts nu noch nemmermeer ghy rabbant ghy dyeff
ghy schelm compt hier buyten oft diergelycke woorden / repeterende
tselve tot twee oft drye reysen toe, ende tselve aenhoirende heeft hy suppliant
mogen antwoorden / al zydy rycke ick en hebbe voir uwe $$$ noch
nyet rabauwen geweest, ende tselve eweynich gecesseert zynde heeft
dye voirseyde cornelys vuyt getrocken eenen blooten opsteker om den suppliant
vanden lyve daermede te e$pen, gelyck hy hem tot diversche stonden
gedreycht hadde doot te steken / als zeer corts daer te voeren op zynen
werckpoel daer hy suppliant op was werckende ende besundere ter selver
stondt in zyn huys aen zyn tafel sittende, seggende onder andere dat hy
hem suppliant metten huyse daerinne hy suppliant woonde soude aff branden
hoewel nochtans hy suppliant tselve huys in hueringe was besittende ende noch
zekeren tyt daeraen hadde / ende alzoo de voirseyde cornelys metter daet
nae hem suppliant dapperlyck stack met eenen opsteker ende nyet en raecte
alzoo hy suppliant achterwaerts vloot, heeft hy suppliant genomen eenen
brandereel ende naeden selven cornelys geworpen ende wat op oft
omtrent zynen arm geraect maer nyet en treffe, zoo heeft de selve
cornelis aen$$$t een schuppe daerby staende om hem suppliant beter
daermede te treffene, ende zoo hy suppliant tzelve ziende heeft hem
selven nootelyck ter defensien gestelt, ende heeft de voirseyde cornelys alsdoo
onverhits een quetsuere gecregen omtrent synen boesem daeraff hy
inden avont overleet, tot des suppliants bitteren leetwezen ende hoewel
hy suppliant met partyen geinteresseerde is veraccordeert / en soude
nochtans nyet vryelyck dorren hanteren oft frequenteren onse landen,
sonder hierop van ons verworven te hebben onse gracie ende genade alzoo hy
seecht / ons om de selve zeer oitmoedelyck biddende // soe eest dat wy
de zaken voirseyd overgemerckt, ende hierop gehadt dadvys van onse lieven ende
besundere de meyer ende wethouderen onser voirseyde stadt van vilvoorden den
voirnoemden peeter vanden damme suppliant genegen wezende tzynder bede ende
begeete ende hem willende in dit stuck gracie ende genade prefereren
voir rigeur ende stranchheyt van iusticien, hebben inden gevalle als boven
vergeven quytgeschouwen ende geremitteert / vergeven schelden quyte ende
remitteren vuyt onser sunderlinger gracien by dezen tfeyt ende manslach
boven verclaert / mitsgaders alle pene ende boete corporele ende criminele
daerinne hy ter cause van dyen met diesser aencleeft tegens ons ende
justicien eenichssins mesdaen ende misbruyct mach hebben, ende hebben hem als
daeraff wedergestelt ende gerestitueert stellen weder ende restitueren tot zijnder
goeden name fame ende geruchte in onsen lande ende hertochdomme van
brabant ende overmaze ende allen anderen onse landen ende heerlicheden ende oick
tot zyne onverbeurde goeden indyen hy eenige heeft gelyck hy was
voir de toecompste vanden manslach voirschreven imponerende hierop
een euwich zwygen ende silencie onsen procureur generael ende alle anderen onse
rechteren justicieren ende officieren, wye zy zyn satisfactie ende
beteringe eerst ende alvoeren byden voirnoemden suppliant gedaen der geinteresseerde
partijen zoo verre deselve alreede nyet gedaen en is ende eenige daertoe
staet civilyck alleenlyck / behoudelyck dat de voirnoemde suppliant gehouden wordt
tselve feyt tegens ons oick civilyck te beteren naede gelegentheyt
van misdaet, faculteyt van zyne goeden ende achtervolgende onse
ordonnancie daerop gemaect ende bovendyen te betalen dye redely costen van
justicien indyen eenige ter causen voirseyd geschiet zyn daer$$$ ter taxatie
ende moderatie van onsen lieven ende getrouwen dye cancellier ende luyden van
onsen rade in brabant dye wy daertoe committeren ende hen bevelen dat
voir hen geroepen degene dyer over behoren geroepen te $$$ / zy
procederen wel ende deuchdelyck tot verifficatie ende interinemente van
dezen onsen briefne nae zyne vorme ende inhouden ende oick ter arbitraige
ende taxatie vande amende civile ende costen van justicie voirschreven welck
interinement de voirnoemde suppliant gehouden wordt te versuecken voerde voirnoemde
van onsen rade in brabant bynnen zess maenden naestcommende naer date
van dezen op pene te verliesen deffect van dezer / ende dat gedaen ende
voirnoemde amende civile getaxeert ende betaelt zynde in handen van ghenen
* van onse ontfangers vanden exploicten dye gehouden wordt daeraff
ontfanck te maken / rekeninge bewys ende reliqua te doene tonsen
proffyte mette andere penningen van zynen ontfange / ende alle anderen
onse rechters justiciers ende officiers tegenwoirdige ende toecommende
oft heure stedehouders ende eeneyegelyck van hun besunderen zoo hem toebehoiren zal
doen laeten ende gedoogen den voirnoemden suppliant van deser onser tegenwoirdige
gracie remissie ende pardoene ende van allen den inhouden van dezen inder vuegen
ende manieren voirscreven rustelyck vredelyck volcommelyck ende eewelyck
genuytten ende gebruycken / sonder hem te doen oft te laten geschieden nu
noch in toecommenden tyde aen lyff noch aen goet eenich hinder stoot oft
letsel ter contrarien / maer indyen zyn lyff oft enige van zynen
onverbeurde goeden daeromme gevangen becommert belet oft gearresteert
waeren dat zy dye stellen oft doen stellen terstont ende sonder vertreck tot
volcommen slakinge ende delivrancie want ons alzoo gelieft ende ten eynde
dat dit goet vast ende gestadich blyve ten euwigen dage zoo hebben wy onsen
zegel hieraen doen hangen behoudelyck in anderen zaken ons onss rechts ende
eenyegelyck tzyner in allen gegeven in onser stadt van brussele
inde maent van september int jaer ons heeren duysent vyffhondert
zessentzeventich / van onse rycken te wetene van spaengnyen $$$
$$$ txxi ende van napels txxiii op de vouwe stondt geschreven
byden coninck in zynen rade geteeckent mesdach
gecollationeert tegens doriginale briefen
by my
vanden houte